Rooi lipstiffie | Just another blogs demo Sites site
Engelse sout vir die hart
Kan nie onthou of hierdie ‘n grappie was en of my niggie op die plaas dit vir my oorvertel het as ‘die reine waarheid’ nie, maar daar was hierdie beplooide ou tante wat al jare lank op die plaas gebly het, en eendag kom vra sy toe as die ‘mies’ dan nou weer dorp toe gaan moet sy asseblief tog vir haar ‘n pakkie Epsoms saambring. Nee maar reg, sê die mies, sy maak so, maar hoekom het die ou tannie dit dan nodig? Want, sê sy doodernstig, dis om vir die ou oom by een van die ander krale te gee. Hoekom? Is hy dan siek, vra ‘mies’ weer, bekommerd. Nee, sê die ou tannie, dis sodat hy op haar kan verlief raak, want sy het mos nou al gehoor hoe praat die mense van ‘Epsoms (absence) makes the heart grow fonder’…….
So wens ek toe nou ook ek het meer Epsoms in boet se koffie gegooi toe hy nog by my geplak het. Ag ja, ek het ‘n ding oor mans. Ek hou van die onsinnige goed. Partykeer te veel, en dan breek hulle my hart.
Soos hierdie laaste een: die perdeman. Sulke mooi blou oë en bultende biceps van pure outydse harde werk het ek lanklaas gelyktydig in een lyf beleef. Hy was ‘n hoefsmit, en het boonop sy sit bo-op ‘n perd geken. So romanties. In sy stywe jeans en wit T-shirt so al galoppende op die perd was hy lekker sag op die oog…..wys my die girl wat nie gaan swymel voor so ‘n prentjie nie!
Kort voor ek boet ontmoet het, het die lewe hom bietjie stief behandel, en die ewige samaritaan in my (én my buggered-up ‘mans radar’ soos Middelsus dit noem) maak toe ewe belustiglik vir hom plek in myne…..en voor ek my oë kon uitvee, staan hy op my voorstoep en kom trek in. My sexy plakker.
Dinge word nou nie heeltemal so gedoen in ons stoere boere ou familietjie nie, en die Moeder-van-vele het haar beste koue skouer voor gesit. Maar wille kind hier was verlief met hoofletters, en daardie duiwelse blou oë het my blind gemaak vir die plakker se manewales. Vir die opgebruik van die koffie en my beste wit blokkies suiker (fancy nogal, né), die waspoeier, die toiletpapier, my geld, my hart.
Dit het so maklik oor sy lippe gekom: Ek is lief vir jou. Met die aanhoor van hierdie gevleulde woorde, trek ek toe mos nou weer oudergewoonte kleinkoppie soos ‘n trofee aan ‘n kopjagter se belt. Kyk, verlief is een ding, maar LIEF, na net ‘n paar weke is ‘n perd van ‘n ander kleur.
Maar boet hou aan sê (en hy soen nog boonop so lekker ook) so ek glo hom later. Glo hom soveel dat ek begin dink ek moet dit terug sê…….
So gaan ek en Middelsus vir ‘n paar dae oorsee, en wragtig, verraderlik glip die woorde uit my mond so met die afskeidsgroet.
Helaas, in plaas van nonsens praat, moes ek toe eerder die Epsoms nader gesleep het, want met die terugkom skaars tien dae later, het boet sak-en-pak by ‘n perde-girl ingetrek…..wens haar stywe rybroekie skaaf haar binneboude nerf af.
Dalk sal Epsoms help vir rowe op die siel ook.
ps: hahaha, toe ek uiteindelik die laaste van sy gereedskap (wat ek gevange gehou het tot ek al my geld wat hy geleen het terug gekry het) eergister vir hom teruggee, het die hond so lekker in die een boksie gepiepie! Ek het vir die dierbare ou dierasie ‘n ekstra been vir aandete gegee…..